Polisiewerker vas ná aanval op Coligny-boerArgieffoto (Pixabay) Kol. Sabata Mokgwabone, woordvoerder van die polisie, het aan Maroela Media bevestig dat die verdagte ŉ administratiewe klerk in die polisie is. Maroela Media het vroeër berig dat Peet Nortjé (76) omstreeks 16:45 op sy plaas Kareebosbult deur vier verdagtes oorval is. Piet Pretorius, wat saam met Nortjé in die plaaslike kerkraad dien, het gesê dat hy en die gemeenskap se predikant Nortjé Donderdagoggend besoek het. “Hy is geweldig getraumatiseerd en emosioneel,” het Pretorius gesê. Hy het gesê van Nortjé se vriende is tans by hom om hom by te staan. Volgens Pretorius is Nortjé ŉ gesiene boer in die gemeenskap wat al jare met skape, beeste en mielies boer. “Hulle was besig om op die lande te baal toe hy teruggestap het huis toe. Daar het die rowers hom oorval en sy voete en hande met draadhangers vasgemaak, hom geskop en erg aangerand. Hy het die kluis se sleutel by hom gehad en hulle het dit afgevat en sy vuurwapens uit die kluis gesteel voordat hulle gevlug het,” het Pretorius gesê. Hy het gesê Nortjé kon daarin slaag om sy voete los te wikkel en het teruggestap na die lande toe waar die balery steeds aan die gang was om hulp te kry. Hy is nie in die hospitaal opgeneem soos voorheen deur die polisie beweer is nie. Nortjé het alleen gewoon nadat sy vrou ongeveer ŉ jaar terug oorlede is. Albei sy seuns is reeds op ŉ jong ouderdom dood. Sers. Kelebogile Moleko, polisiewoordvoerder, het vroeër gesê twee verdagtes is tussen Coligny en Klerksdorp vasgetrek. Die ander twee is steeds op vrye voet.